Il-Prim Ministru Joseph Muscat ħalla Malta llum waranofsinhar għal New York fl-Istati Uniti fejn se jkun qed jieħu sehem fid-69 sessjoni tal-Assemblea Ġenerali tal-Ġnus Magħquda. F’din il-laqgħa aktar minn 140 kap ta’ stat jew Gvern jingħaqdu f’diskussjonijiet dwar temi ta’ importanza globali, fosthom x’għandu jsir iktar biex titħares id-dinjità tal-bniedem quddiem il-kunflitti li qed jheddu l-paċi u s-sigurtà, bħall-vjolenza fis-Sirja u l-Iraq, is-sitwazzjoni volatili fl-Ukrajna, in-nuqqas ta’ ordni fil-Libja u l-gwerra mdemmija f’Gaża. Tema oħra li mistennija tkun diskussa waqt l-Assemblea Ġenerali tal-GM hija l-bżonn ta’ koperazzjoni internazzjonali fil-ġlieda kontra l-virus tal- ebola li qed joħloq mhux biss kriżi ta’ saħħa iżda wkoll konsegwenzi umanitarji, ekonomiċi u soċjali li jistgħu jinfirxu lil hinn mill-pajjiżi milquta direttament. Fi New York, il-Prim Ministru Joseph Muscat se jieħu sehem ukoll f’ summit dwar it-tibdil fil-klima ppresedut mis-Segretarju Ġenerali tan-ĠM u li mistenni jkollu attendenza b’saħħitha ta’ gvernijiet, rappreżentanti tas-soċjetà ċivili, kapijiet eżekuttivi ta’ kumpaniji multi-nazzjonali u personalitajiet influwenti dinjin. Dan is- summit se jkollu l-għan li jimmobilizza r-rieda politika għal ftehim importanti dwar il-klima u li jiġġenera passi ambizzjużi biex jitnaqqsu l-emmissjonijiet velenużi fl-arja. Aparti laqgħat separati mat-tmexxija tal-Ġnus Magħquda u tal-Commonwealth, Dr Muscat u l-Ministru tal-Affarijiet Barranin Dr George Vella se jkollhom ukoll taħditiet bilaterali ma’ numru ta’ pajjiżi differenti. Dr Muscat se jkun wieħed mill-Prim Ministri li jmexxi laqgħa dwar ir-riforma taċ-CHOGM. Waqt din iż-żjara se jitfakkar il-ħamsin anniversarju ta’ Malta Indipendenti li huwa wkoll il-ħamsin anniversarju mindu pajjiżna daħal fil-Ġnus Magħquda. Dr Muscat se jżur ukoll il-komunità Maltija fi New York u f’San Francisco.